b'\n_START_ARTICLE_\nKubilny\xc4\x8dia\n_START_SECTION_\nUpelio melioravimo darbai\n_START_PARAGRAPH_\n1952\xc2\xa0m. buvo parengtas Kubilnicos upelio nusausinimo projektas. 1964\xc2\xa0m. sudarytas upelio kapitalinio remonto projektas, pagal kur\xc4\xaf buvo pagilintas ir paplatintas iki 1,6-2,0\xc2\xa0m, keli grioviai taip pat prailginti ir pagilinti. Atskiri plotai upelio prieigose sausinti ir v\xc4\x97liau (1965, 1972\xc2\xa0m.), buvo i\xc5\xa1kasti papildomi grioviai. Darbus vykd\xc4\x97 Lazdij\xc5\xb3 Melioracijos statybos valdyba. Prie upelio prisijungia apie 12 \xc5\xa1onini\xc5\xb3 griovi\xc5\xb3, kuri\xc5\xb3 ilgis labai \xc4\xafvairus\xc2\xa0\xe2\x80\x93 nuo 200\xc2\xa0m iki 3,4\xc2\xa0km._NEWLINE_2007\xc2\xa0m. duomenimis, kartu su Kubilnica \xc5\xa1i\xc5\xb3 vanden\xc5\xb3 vagos ilgis buvo vir\xc5\xa1 14\xc2\xa0km (tame skai\xc4\x8diuje 6,2\xc2\xa0km melioruoto Kubilnicos ruo\xc5\xbeo). J\xc5\xb3 \xc5\xa1laitai daugelyje viet\xc5\xb3 buvo apaug\xc4\x99 \xc4\xafvairaus tankumo kr\xc5\xabmais (40\xc2\xa0% \xc5\xa1lait\xc5\xb3), griovi\xc5\xb3 dugnai u\xc5\xbedumbl\xc4\x97j\xc4\x99 (65\xc2\xa0%), pa\xc5\xbeeistos drena\xc5\xbeo \xc5\xbeiotys bei vandens pralaidos (vamzd\xc5\xbeiai). Kritin\xc4\x97je b\xc5\xabkl\xc4\x97je buvo atsid\xc5\xabrusios kai kurios Kubilnicos upelio ir griovi\xc5\xb3 atkarpos, kurias patvenk\xc4\x97 bebr\xc5\xb3 pastatytos u\xc5\xbetvankos.\n_START_SECTION_\nUp\xc4\x97vardis\n_START_PARAGRAPH_\nUp\xc4\x97vardis yra slavi\xc5\xa1kos kilm\xc4\x97s, su slavi\xc5\xa1ka priesaga -nica. Jo \xc5\xa1aknis tikriausiai yra kobil- (d\xc4\x97l s\xc4\x85skambio su lietuvi\xc5\xb3 kubilas gal\xc4\x97jo pakisti) ir susijusi su \xc5\xbeod\xc5\xbeiais lenk. koby\xc5\x82a, kobylica, kobylenic (\xe2\x80\x9e\xc5\xa1akotas medis, u\xc5\xbetvara i\xc5\xa1 med\xc5\xbeio, prikalto a\xc5\xa1tri\xc5\xb3 kuol\xc5\xb3\xe2\x80\x9c).'